মস্কোর মিউজিক ভেন্যুতে গোলাগুলি, নিহত ৪০ আহত শতাধিক
রাশিয়ার রাজধানী মস্কোর ক্রাসনোগোরস্ক এলাকার ক্রোকাস সিটি হল মিউজিক ভেন্যুতে ভয়াবহ গোলাগুলির ঘটনা ঘটেছে।
রাশিয়ার ফেডালের সিকিউরিটি সার্ভিসের (এফএসবি) বরাত দিয়ে বিবিসি জানিয়েছে, এ ঘটনায় ৪০ জন নিহত এবং শতাধিক আহত হয়েছেন।
রয়টার্স বলছে, ছদ্মবেশী পাঁচ বন্দুকধারী ওই ভেন্যুতে চলমান একটি কনসার্টে স্বয়ংক্রিয় অস্ত্র দিয়ে গুলি চালায়।
সেসময় তারা সেখানে বিস্ফোরণ ঘটিয়ে আত্নগোপনের চেষ্টা করে।
'পিকনিক' নামে একটি ব্যান্ড সেসময় পারফর্ম করছিল।
এক প্রত্যক্ষদর্শী জানায়, হঠাৎ তাদের পেছন থেকে গুলির শব্দ শোনা যায়। তার মতে, গুলির বিস্ফোরণ হতে থাকে।
রুশ সংবাদমাধ্যমে বলা হয়, হামলাকারীরা গুলি করার পাশাপাশি বিস্ফোরক ব্যবহার করেছে। এতে ক্রোকাস সিটি হলে আগুন ধরে যায়। ধসে পড়েছে হলের ছাদ।
মস্কোর মেয়র সের্গেই সোবিয়ানিন একে 'ভয়াবহ ট্র্যাজেডি' এবং রাশিয়ার পররাষ্ট্র মন্ত্রণালয় একে 'রক্তাক্ত সন্ত্রাসী হামলা' হিসেবে উল্লেখ করেছে।
এ ঘটনার পরপরই ইউক্রেনের প্রেসিডেন্ট ভলোদিমির জেলেনস্কির সহযোগী মাইখাইলো পোডোলিয়াক এক টেলিগ্রাম বার্তায় বলেছেন, 'বিষয়টি পরিষ্কার করি, এ ঘটনার সঙ্গে ইউক্রেনের কোনো সম্পর্ক নেই।'
তবে দুই সপ্তাহ আগে 'মস্কোয় কনসার্টসহ বৃহৎ জমায়েতে সন্ত্রাসী হামলার পরিকল্পনা চলছে' এমন সতর্কবার্তা জারি করেছিল সেখানকার মার্কিন দূতাবাস।
সেসময় মস্কোয় অবস্থানকারী মার্কিন নাগরিকদের 'পরবর্তী ৪৮ ঘণ্টা বড় জমায়েত এড়িয়ে চলার' পরামর্শ দেওয়া হয়েছিল।

রাশিয়ার রাজধানী মস্কোর ক্রাসনোগোরস্ক এলাকার ক্রোকাস সিটি হল মিউজিক ভেন্যুতে ভয়াবহ গোলাগুলির ঘটনা ঘটেছে।